Ha u ntse u bala, ipone u le sebakeng ka seng se boleloang. Leka ho bona batho bao ho buuoang ka bona ka leihlo la kelello ’me u nahane ka se etsahalang bophelong ba bona. Sena se batla se le bonolo ha u bala tlaleho e kang e mabapi le Davida le Goliathe, e tlalehiloeng ho 1 Samuele khaolo ea 17. Empa esita le litlaleho tse leng ho Exoda le Levitike tse mabapi le ho hahoa ha tabernakele kapa ho hlongoa ha boprista li tla bonahala li phela ha u bona ka mahlo a kelello litekanyo le thepa kapa u leka ho fofonela monko oa libano, lijo-thollo tse halikiloeng le liphoofolo tse neheloang e le linyehelo tsa secheso. Ak’u nahane hore na e tlameha ebe e ne e le ho hlollang hakaakang ho etsa mesebetsi ea boprista! (Luka 1:8-10) Ho etsa hore kelello ea hao le maikutlo li amehe ka tsela ena ho tla u thusa ho utloisisa bohlokoa ba seo u se balang ’me ho tla u thusa ho hopola.